نݣليزية

**لينݣليزية** ولا **نّݣليزية** ؤلا **لونݣلي** (ب نّݣليزية **English**) هيّا لوغة هندوؤروپية، ؤ ب ضبط جرمانية غربية لي لأصل ديالها من نّݣليز. تاتًهضر نّݣليزية ف ݣاع لقارّات د لعالم ؤ تاتعتابر حاليا هي لّوغة لّولة ف لعالم من ناحية د لينتاج لعلمي. تقريبا مليار ؤ نص د ناس ف لعالم تيهضرو نّݣليزية، منهم مابين 360 و 400 مليون لي هي لّوغة د لم ديالهم.

نّݣليزية هي واحد لّوغة جرمانية. هي تالت أكتر لوغة كيهضرو بها ناس ف لعالم كا لوغة د لم أما أكتر لوغة كيهضرو بيها هي شينوية ؤ تابعاها صبليونية.

نتاشرات لينݣليزية ف لعالم من بعد لقرن 17، مع لإمبراطورية لبريطانية ؤ لميريكان. مورا لحرب لعالمية التانية، ؤ حيث ولات لميريكان قوة عوضما، فرضات لينݣليزية راسها كا لوغة عالمية، ؤ ولات هي لوغة لولة ف لعالم ف بزاف د لينتاجات ؤ ضّومينات. لينݣليزية هي لوغة رسمية ف بزاف د لهيئات ؤ لمؤسسات ف لعالم بحال لأمم لمتًحدة ؤ ليتيحاد لؤروپي. نݣليزية هي لوغة رسمية ف 67 بلاد. ؤ هيّا لّولة من حيت تّعلام ديالها كا لوغة تانية.

ماكاينش شي فرق كبير ما بين لينݣليزية ديال ميريكان و لينݣليزية ديال بريطانيا ف لمفردات ؤ لقواعد. كاينين شلة ديال لّهجات ؤ لّكنات ديال نّݣليزية، ف بزاف د لبلدان ؤ لمناطق، لّي كتختالف بيناتها ف لفونولوجيا ؤ صّوتيات، ؤ شي مرات حتا ف لموعجام، لإيديومات، لݣرامير، ؤ طّريقة د لكتبة، ولاكين ب شكل عام كيتفاهمو بيناتهم، من غير شي حالات فاش كيكونو جوج لهجات متباعدين بزاف جغرافيّان. شّخص نّاطق ب نّݣليزية كيتسما *أنݣلوفوني*.

لينݣليزية هي لوغة لأجنبية تانية من حيت عدد ناس لي تيهضروها ف لمغريب، من بعد لفرانساوية. تقريبا 6 د لمليون د لمغاربة قالو علا راسهم بلي تيهضرو نّݣليزية ف إحصائيات د 2014.

## تّصنيف لّوغاوي
تصغير|شّجرة ديال لّوغات لجرمانية لغربية
نّݣليزية لوغة هندوؤروپية، ؤ ب تّحديد كتنتامي ل لفرع ديال لّوغات لجرمانية لغربية. نّݣليزية لقديمة جات من ستيمرارية لوغاوية كتمتّل مجموعة د لّهجات ؤ لّوغات لّي كانو كيهضرو قبايل جرمانية علا شّط ديال لبحر شّمالي ف لمنطقة د فريزيا. هاد لّوغات تطورو ب شكل تدريجي ل تلاتة د مجموعات، هوما لّوغات لأنݣلية ف لجزر د بريطانيا، لّوغات لفريزية، ؤ لألمانية سّهلية.

لّوغات لأنݣلية ؤ لوغات لفريزية كيتجمعو عادة ف فاميلة وحدة د لّوغات لأنݣلوفريزية، لّي كتمتل مجموعة د لّوغات كاتعتابر أقرب وحدين ل نّݣليزية. ؤ هاد لفاميلة بدورها كتّجمع معا لألمانية سّهلية ف فاميلة كتسمّا لّوغات لإنݣڤايونية ؤلا لّوغات لجرمانية د لبحر شّمالي، مي كاينين عولاما د لّيسانيات كيعارضو هاد تّصنيف لّخر.

نّݣليزية لقديمة من بعد غادي تطور ل نّݣليزية لوسطانية، لّي حتا هيّا غادي تطور ل نّݣليزية لّي كنعرفو دابا. نّݣليزية كتبان مختالفة علا لّوغات لجرمانية لوخرة، حيت عزلها لبحر علا خواتاتها ل مدة طويلة، ؤ من بعد غادي تأتر ب نّوردية لقديمة ؤ لفرانساوية. واحد نّيسبة كبيرة ديال لموعجام د نّݣليزية جاي من لفرانساوية.

نّݣليزية كتّعتابر لوغة جرمانية حيت كتّشارك معا لّوغات لجرمانية لوخرة ف تغييرات ؤ زيادات لّي ماكانلقاوش ف لوغات خرين. هادشي كيدل بلي هاد لّوغات منحادرة من شي لوغة قديمة كتسما لپروطوجرمانية لّي كانت كتّهضر ف شمال ؤروپا ف لعصر د لحديد. من بين لخاصيات لّي كيتشاركو فيها لّوغات لجرمانية، كاين تّقسيم ديال لفعال ل فعال قوية ؤ فعال ضعيفة. نّݣليزية كتّعتابر لوغة أنݣلوفريزية حيت هيّا ؤ لّوغة لفريزية كيتشاركو ف خاصيّات إضافية، سيرتو شي تويشيات ف تّصريف د لفعال ؤ ف نّوطق.

## تّاريخ

### نّݣليزية لقديمة

[تصغير|لبدية ديال ل[ملحامة د بيوُولف مكتوبة ب نّݣليزية لقديمة]]
أقدم شكل من شّكال د نّݣليزية كيتسما نّݣليزية لقديمة ؤلا لأنݣلوساكسونية، لّي كانت مهضورة مابين لقرن سّات ؤ لقرن حضاش ميلادي. نّݣليزية لقديمة تطورات من مجموعة د لّهجات لجرمانية لغربية، لّي عادتن كتّجمع ف إطار لّوغات لأنݣلوفريزية، ؤلا لّوغات لجرمانية د لبحر شّمالي، ؤ كانت مهضورة ف فريزيا (شمال د هولاندا ؤ شوية ف لغرب د ألمانيا)، ف ساكسونيا سّفلية (شّمال لغربي د ألمانيا)، ؤ ف لجنوب ديال شبه جزيرة يوتلاند (شّمال د ألمانيا ؤ لجنوب د دّانمارك).

ف لقرن لخامس لميلادي، لقبايل لأنݣلوساكسونية ستاقرات ف بريطانيا من بعد ما طاحت لإمبراطورية رّومانية لغربية. جوج قرون مورا داكشي ولّات لّهجات لجرمانية ديالهم هيّا لّي مسيطرة ف بريطانيا، ؤ خدات لبلاصة ديال لّوغات لّي كانت ف إقليم بريطانيا رّوماني، بحال لبريطونية لقديمة لّي كتعتابر لوغة كيلتية، ؤ لّاتينية. هاد لّهجات ولّات كتسما *Ænglisc إنݣليسك* لي ولّات *English إنݣليش* نيسباتن ل لقبايل لأنݣلية، ؤ لبلاد ديالهوم ولّات كتسما *Ænglaland إنݣلالاند* ؤلا بختيصار *England إنݣلاند*.

نّݣليزية لقديمة كانو فيها 4 ديال لّهجات رّئيسية، لّي كينقاسمو ل جوج مجموعات: لّهجات لأنݣلية (لّهجة لميرسية ؤ لّهجة نّورثامبرية) ؤ لّهجات سّاكسونية (لّهجة لكينتية ؤ لّهجة سّاكسونية لغربية).ب سباب لإصلاحات تّعليمية ديال لماليك ألفريد لعاضيم ف لقرن تّاسع غادي تولي لّهجة سّاكسونية لغربية ديال مملكة ويسيكس هيّا لّوغة لمعيارية ديال نّݣليزية لقديمة.

جوج د نّوصوص لمعروفين ب نّݣليزية لقديمة هوما لملحامة ديال بيوُولف لّي كانت مكتوبة ب سّاكسونية لغربية، ؤ نّشيد ديال كييْدمون لّي تكتبات ب لّهجة نّورثامبرية، ؤ لّي هيا أقدم قصيدة شيعرية نݣليزية معروفة. نّݣليزية لعصرية تطورات سيرتو من لّهجة لميرسية ؤ سّكوطلاندية من لّهجة نّورثامبرية. ف لقرن لخامس كانت نّݣليزية لقديمة كتّكتب ب لأبجدية رّونية بحال لّوغات لجرمانية لوخرة، سيرتو لّوغات لأنݣلوفريزية، مي معا لقرن سّات، ولّات كتّكتب ب لأبجدية لّاتينية، معا شي رموز رونية بحال þ (= ث) ؤ ð (= ذ).

نّݣليزية لقديمة وخا هيّا لجدة د نّݣليزية لعصرية، ماكاينش تفاهوم بيناتهوم، ؤ شي نݣليزي من لقرن لواحد ؤ عشرين مايقدش يفهم نّݣليزية لقديمة بلا مايتعلّم ليها. لݣرامّير ديال نّݣليزية لقديمة كتشبه ل ديال لألمانية ديال دابا، ؤ أقرب لوغة ليها كانت هيّا لفريزية لقديمة. نّݣليزية لقديمة متلان فيها لإعراب ديال سّميات، بحال ف لألمانية، علا حساب واش فاعل، مفعول، ؤلا مجرور، ؤ نفس شي كينطابق علا لحروف د لإضافة، لفعال ؤ نّْعوت. نّݣليزية لعصرية ب لمقارنة، فيها شكال قلال ديال ضّماير ؤ شّكال ديال تّصريف د لفعال حتا هوما قل من دوك لّي كاينين ف نّݣليزية لقديمة. هاد تطور كيشبه لّي وقع ما بين لعربية ؤ دّاريجة. هادا ميتال ديال جملة ب نّݣليزية لقديمة ؤ لموقابيل ديالها ب نّݣليزية لعصرية، ب طرجمة ل دّاريجة:

* نّݣليزية لقديمة: Foxas habbað holu and heofonan fuglas nest
* نّݣليزية لعصرية: Foxes have holes and the birds of heaven nests
* داريجة: تّعالب عندهوم حفاري ؤ طّيور د سّما عندهوم عشاش

### نّݣليزية لوسطانية

معا تّأتير ديال لوغات خرة، غادي تطور نّݣليزية لقديمة بشكل تدريجي ل نّݣليزية لوسطانية. تّاريخ لّي كيتّعطا عادة ديال لبدية د هاد تّطور هوّا 1066 فاش جا ويليام لفاتح نّورماندي باش يسيطر علا نّݣليز. ولاكين نّݣليزية لوسطانية ماكاتميّز ب شكل فيعلي حتال مابين لقرن تلطاش ؤ لقرن خمسطاش.

بزاف د لكلمات ديال نّݣليزية لقديمة غادي يبداو كيتّنساو ؤ كيتعوضو ب كلمات ديال نّوردية لقديمة لّي كانو جابوها سّكانديناڤيين من لقرن لعاشر، يعني قرن قبل من ويليام لفاتح. هادشي طرا بشكل تدريجي، ؤ مدة طويلة كانو لكلمات ديال نّݣليزية ؤ لموقابيلات نّوردية ديالهوم كيتّسعملو جنب ب جنب. لكاتب ؤ دّيپلوماسي نّݣيليزي ويليام كاكستون ف لّخر ديال لقرن 15 كان متلا كيتشكا بلي بنادم ماكيعرفش إينا كلمة فيهوم يخدّم، بحال كلمة *ey إي* لّي ب نّݣليزية لقديمة كتعني بيضة (ب لألمانية *Ei*)، ؤ لموقابيل ديالها *egg إيݣ*، لّي دخل من نّوردية ؤ لّي مستعمل دابا ف نّݣليزية لعصرية. أمتلة خرين لّي تّنساو فيهوم لكلمات ديال نّݣليزية لقديمة ل صالح كلمات ديال نّوردية كاين *sweostor* موقابيل *syster* (دابا *sister* بمعنى خت)، *niman* موقابيل *taca* (دابا *take*، بمعنى خدا)، ؤ *grama* موقابيل *angr* (دابا *anger*، بمعنى غضبة).

معا لستيعمار نّورماندي ديال ويليام لفاتح، غادي تبدا نّݣليزية كتأتر ب لفرانساوية لقديمة. لأغلبية د نّوبالا من أصل نݣليزي يا غادي يموتو ف لمعارك ضد لجيش نّورماندي ديال ويليام، يا غادي يتّحكم عليهوم ب لإعدام ب تهمة د لخيانة، من بعد ما ويليام شد لحكم د نّݣليز. غادي تولي ضونك لفرانساوية ل مدة جوج قرون هيّا لّوغة د لقصر لمالاكي ؤ ديال طّبقة د نّوبالا نّورماندية لّي عوضات طّبقة لقديمة. ب سباب لختيلاط ديال نّورمانديين معا نّݣالزا ب جّواج، ؤ حيت نّاس ديال طّبقات لجتيماعية نّازلة خاصهوم يكومونيكيو معا سيادهوم، غادي ينتاشرو لكلمات لّي جايين من لفرانساوية ف لهضرة ديال لعامة د نّݣالزا.

وحدة من لموميزات ديال نّݣليزية لوسطانية ف لݣرامير هوّا بلي فقدات تّمييز لعشوائي ديال جّندر د سّميات (دكري، نتوي، محايد) لّي كان ف نّݣليزية لقديمة، ؤ ولّا جّندر متعلق ب لمعنى ديال سّمية، لّي كيتسما جّندر طّبيعي. لإعراب حتا هوّا بدا كيطير بشوية حتا غبر ف مرة معا لبدية د لقرن 16 فاش كتبدا لفترة ديال نّݣليزية لعصرية.

من بين أهم لمكتوبات لأدابية لّي تكتبو ب نّݣليزية لوسطانية، كاين *[[لحجايات د كانتربوري|لحجّايات د كانتربوري]] The Canterbury Tales* ديال دجوفري تشوصر، أعضم كاتب نݣليزي قبل من شيكسپير، ؤ كتبو مابين عام 1387 ؤ 1400.

مرة خرة نفس لميتال ديال قبل، ولاكين معا لجوملة ب نّݣليزية لوسطانية حتا هيّا:

* نݣليزية قديمة: Foxas habbað holu and heofonan fuglas nest
* نّݣليزية لوسطانية: Foxis han dennes, and briddis of heuene han nestis
* نݣليزية عصرية: Foxes have holes and the birds of heaven nests
* داريجة: تّعالب عندهوم حفاري ؤ طّيور د سّما عندهوم عشاش

### لبدية د نّݣليزية لعصرية

ف لقرن 16 كاتبدا لفترة ديال نّݣليزية لعصرية. هاد لفترة نقدرو نقسموها ل جوج فترات، نّݣليزية لعصرية لمبكّرة (من لبدية د لقرن سطاش تال لقرن تمنطاش)، ؤ نّݣليزية لعصرية لمعطلة (من لقرن تمنطاش ؤ تسعطاش تال دابا).

#### نّݣليزية لعصرية لمبكّرة
تميزات هاد لفترة ب تلاتة د لحوايج رئيسيين: تّكحيزة لڤوايلية لكبيرة، تّبسيط ديال لقواعد د لإعراب، ؤ لمعيرة لّوغاوية د نّݣليزية.

تّكحيزة لڤوايلية لكبيرة () هوّا فينومين ليساني لي أدّا ل تغيير جدري ف طّاريقة د نّطقان ديال لڤواييلات ف نّݣليزية، سيرتو لڤواييلات طّوال، حيت كان تغيير متسلسل، يعني كلا تغيير ف سّيستيم د لڤواييلات كان كيأدي ل تغييرات خرة ؤ هيا غادية. متلا كلمة  (ب معنى *عض*) كانت كاتّنطق بحال  *بيت*، مي مورا لقرن 16 ولات كاتّنطق *بايت*، ؤ كلمة  كانت كاتّنطق *أبوت* (بحال ) ؤ دابا ولات *أباوت*. هاد لفينومين كيفسّر علاش نّݣليزية لعصرية مامتناسقاش ديما ف نّطقان ؤ لإملاء، حيت بزاف د شّكال لكتابة بقاو من نّݣليزية لوسطانية، ؤ علاش لحروف د لڤواييلات ف نّݣليزية كيختالف نطقانهوم ف شلا حالات على نّطقان ديالهوم ف لوغات ؤروپية خرة.

ف هاد لفترة، بدات لأهمية د نّڭليزية كاتطلع، مقارنةً معا لفرانساوية نّورماندية، ف عهد لماليك هينري لخامس. لقصر ولّا كيصدر لوتايق رّسمية ديالو ب نّڭليزية، ؤ بانت نڭليزية وسطانية معيارية جديدة مبازية على لّهجات ديال لندن و لمنطقة د ميدلاند شّرقية. ف 1476، ويليام كاكسطون دخّل لمطباعة ل نّڭليز ؤ بدا كيطبع لمنشورات ؤ لكتوبا، ؤ هادشي زاد من نّتيشار ديال هاد نّڭليزية لمعيارية. لأداب نّڭليزي د هاد لفترة كيشمل لأعمال ديال ويليام شيكسپير ؤ طّرجامة د لإنجيل لي كوميصيوناها لماليك دجيمس لّول لي كاتسمّا تال دابا ب سميتو.

وخا تّكحيزة لڤواييلية لكبيرة دارت تغييرات موهيمة ف نّڭليزية، هاد لّخرة ف نطقانها كانت باقة ماكاتشبهش 100% ل نّڭليزية لي كانعرفو دابا. متلاً حرف K ف كلمت  ؤ حرف G ف كلمت  كانو باقين كيتنطقو. بزاف د تّويشيات ف لڭرامير ؤ تّركيب لي كيبانو دابا قدام ؤ غراب، كانو عاديين ف ديك لفترة.

لميتال ديال قبل لي موخود من لإنجيل د متّى:

* نݣليزية قديمة: Foxas habbað holu and heofonan fuglas nest
* نّݣليزية لوسطانية: Foxis han dennes, and briddis of heuene han nestis
* نݣليزية عصرية مبكّرة: Foxes haue holes and the birds of the ayre haue nests
* نݣليزية عصرية: Foxes have holes and the birds of heaven nests
* داريجة: تّعالب عندهوم حفاري ؤ طّيور د سّما عندهوم عشاش

#### نّتيشار د نّڭليزية
من لقرن 18، لإمبراطورية لبريطانية بدات كاتسيطر على بزاف د لمناطق د لعالم، ؤ لإنتاجات تّقافية ؤ لفلسفية ؤ لعلمية ب نّڭليزية تزادو بشكل كبير بزاف معا نّتيشار ديالها. نّڭليزية ولّات ب هادشي أول لوغة عالمية ب لمعنى لحقيقي، حيت سهّلات تّواصل مابين بزاف د لبلدان. لمستعمرات د بريطانيا ف إفريقيا، أميريكا ؤ أسيا ؤ بلايص خرين بداو كيخدّمو نّڭليزية، ؤ طوّرو لهجات خاصين بيهوم. لبلدان لي ستاقلو من بعد ؤ كانو عندهوم بزاف د لّوغات، ردّو نّڭليزية لوغة رسمية باش يتجنّبو صوعوبات سياسية ؤ إيديولوجية لي تقدر تنتج من لماخدة ديال وحدة من لّوغات لمحلية بلاصت لخرين ف رّسميات ديال دّولة.

معا تّطور ديال نّڭليزية لعصرية، لأساليب ديال لكتابة ؤ لڭرامير بقاو كيتمعيرو، ؤ نّاشرين ديال لكتوبا ؤ دّيكسيونيرات مدعومين من دّولة، ب لإضافة ل تّعليم لعومومي، عاونو ف نتيشار هاد لمعيار د نّڭليزية لعصرية. ف 1755، صامويل دجونصون صدّر دّيكسيونير د لّوغة نّڭليزية، لي دخّل لإملاء د لكلمات ؤ تّراكيب لجومال لمعياريين. ف 1828، ف جّيهة لخرة د لمحيط لأطلاسي، نوح ويبستر صدّر دّيكسيونير لميريكاني ديال لّوغة نّڭليزية، لي تاهوّا لعب نفس دّور ف نّڭليزية لميريكانية. لهضرة ب لّهجات لي ماتابعاش ل لّوغة لمعيارية ولّات كاتجيب ضّحك ؤ تّكوميك حيت كاتّعتابر رمز ديال تّكلاخ ؤ لمستوى تّعليمي ؤ جّتيماعي لهابط، ؤ داكشي علاش طّبقة لوسطانية د لمجتمع ضغيا أضابطات نّڭليزية لمعيارية ؤ تخلّات على لّهجات ديالها. ف لقرن 20، نّتيشار د نّڭليزية زاد تسارع ملي لميريكان خدات بلاصت بريطانيا كا قوة عضمى، مورا لحرب لعالمية جّاوجة، ؤ بسباب قنوات د تّلفازة بحال لبي بي سي لي كانت كاتّشاف بشكل واسع. ف لقرن 21، نّڭليزية ولّات أكتر لوغة مهضورة و مكتوبة ف تّاريخ د بنادم.

ف نّڭليزية لعصرية، لإعراب مشا بشكل شبه كامل. تّخدام ديال لفيعل  كا فيعل موساعيد ولّا منتاشر بزاف. صّيغة د لماضي ديال لأفعال تاهيّا تمعيرات ؤ تقننات بشكل كبير ب زّيادة ديال *ed-* ف لّخر د لفيعل (قبل كانو بزاف د لأفعال لي عندهوم فورما خاصة بيهوم).

## تّوزيع لجغرافي
يسار|upright=2|تصغير|خريطة د لبلدان لي فيها لونݣلي لغة رسمية
ف 2016، كانو 400 مليون شخص ف لعالم هاضرين ب نّڭليزية كا لوغة د لم، ؤ 1,1 مليار كا لوغة تانية. نّڭليزية هيّا أكبر لوغة من حيت لعاداد د لهاضرين. نّڭليزية مهضورة ف جميع لقارّات، ؤ ف ڭزاير موجودين ف جميع لموحيطات ف لعالم. ؤ هيا أكتر لوغة كيهضروها نّاس ملي كيتلاقاو ف أي بلاصة ف لعالم ؤ ماكاتكونش عندهوم لوغة د لم مشتاركة بيناتهوم.

لّانڭويست لهندي براج كاشرو قسّم لبلدان د لعالم ل تلاتة دّوارات على حساب لهاضرين ب نّڭليزية، ؤ تّأتير ديال هاد لبلدان على لمعيار ديال لّوغة.
# دّوارة لّولة ؤلا دّوارة دّخلانية: لبلدان لي فيها أغلبية هاضرين ب نّڭليزية كا لوغة د لم، بحال لميريكان، لمملكة لمتحدة، و كانادا.
# دّوارة تّانية ؤلا دّوارة لبرانية: لبلدان لي فيها أقلية هاضرة ب نّڭليزية كا لوغة د لم، ولاكين هاد لّوغة منتاشرة بزاف ف لإدارة ؤ لإعلام.
# دّوارة تّالتة ؤلا دّوارة لمتوسّعة: لبلدان لي بزاف د نّاس فيها كيتعلّمو نّڭليزية كا لوغة أجنبية، ؤ هاد لبلدان غادين ؤ كيتزداو.

## لفونولوجيا
يسار|تصغير|مثال د هضرة بلينݣليزية ب صّوت د راجل ميريكاني
لفونيتيك ؤ لفونولوجيا ديال نّڭليزية كاتبدّل على حساب لّهجة، بلا مايأتر هادشي ف لعادة على تّفاهوم لمتبادل مابين لّهجات. لختيلافات لفونولوجية كاتعطينا فونيمات مختالفين، بينمّا لختيلافات لفونيتيكية كاتعطينا نطقان مختالف ديال نفس لفونيم. هاد طّابلوات كيبيّنو نّطقان لمعياري ديال نّڭليز ؤ لميريكان، ب ستيعمال لألفبائية لفونيتيكية لعالمية.

### لكونصونات

## مصادر

## شوف تا
* لفرانساوية
* لأمازيغية
* لهولاندية

تصنيف:لوغات جرمانية
تصنيف:مقالات فيها مصدر و 3000 بايت
تصنيف:النڭليزية